Ramaphosa rig versoek aan ministers oor brandstofprys - Solidariteit WêreldSolidariteit Wêreld
Ramaphosa rig versoek aan ministers oor brandstofprys
Volgens EngineeringNews.com het president Cyril Ramaphosa Vrydag gesê die regering gaan binne twee weke ’n pakket van ekonomiese maatreëls aankondig om die verlammende gevolge van hoë brandstofpryse en die BTW-verhoging vir die publiek te versag.
Ramaphosa het sake- en regeringsleiers voor die BRICS-beraad later vandeesmaand in Pretoria toegespreek en gesê ’n paneel van verskeie belanghebbendes uit die ekonomiese groepering het opdrag gekry om die pakket saam te stel.
Hy het gesê die regering besef dat die mense steier onder die gevolge van brandstofprysverhogings, wat volgens hom een van verskeie faktore is wat deur die depresiasie van die rand meegebring is.
“Ons gaan ’n pakket van maatreëls aankondig om die las van die prysverhoging te verlig, en dit sal die finalisering van die lys BTW-vrygestelde produkte insluit.
“Ek gaan die ministers in die ekonomiese groepering versoek om die pakket binne twee weke te finaliseer,” het hy gesê.
Ramaphosa het kleinhandelaars en die vervoersektor versoek om prysverhogings terug te hou terwyl die plan opgestel word. Die armes word kwaai getref deur die stygende lewenskoste.
Die prys van brandstof het sedert April herhaaldelik gestyg na die verhoging van die brandstof- en POF-heffings. Die BTW-verhoging van 14% tot 15%, wat in dieselfde maand van krag geword het, het die koste van voedsel en ander items beduidend verhoog.
Die destydse minister van finansies, Malusi Gigaba, het die BTW-verhoging in Februarie in die begrotingsrede aangekondig. Dit was die eerste verhoging in meer as 24 jaar.
Die minister van finansies, Nhlanhla Nene, het gesê die paneel wat die pakket moet saamstel, het gisteraand vergader en sal vandag weer byeenkom.
“Sy mandaat is uitgebrei om ook na die gevolge van die brandstofprys te kyk,” het hy gesê.
“Ek dink almal besef die mense kry swaar, en daarom is dit nodig om die aangeleentheid dringend te hanteer.”